གང་ལྟར་མི་རིགས་ཤིག་ཡུན་རིང་གནས་ཐུབ་མིན་དང་འཕེལ་རྒྱས་འབྱུང་མིན་ནི་གཙོ་བོ་སྐད་དང་ཡི་གེར་རག་ལས་པས་སྐད་དང་ཡི་གེ་ནི་མི་རིགས་ཤིག་མི་རིགས་གཞན་དག་ལས་དགར་བའི་ཁྱད་ཆོས་གཙོ་བོ་ནང་གི་གཅིག་ཡིན་ལ།སྐད་ཡིག་གྲུབ་པ་དང་འཕེལ་བ་ནི་མི་རིགས་ཤིག་གྲུབ་པ་དང་འཕེལ་བའི་མཚོན་རྟགས་གཙོ་བོ་ཡིན།དེས་ན་རྒྱལ་ཁབ་དང་མི་རིགས་གང་ཞིག་ཡིན་ཡང་རང་སྐད་དང་རང་ཡིག་གཙོ་བོར་འཛིན་པ་ནི་སྨྲ་མ་དགོས་པ་རེད།སྐད་དང་ཡི་གེ་མེད་ན་སྲོག་གི་དབང་པོས་མ་བཟུང་པའི་བེམ་པོར་གྱུར་པ་དང་འདྲ།དེ་གཉིས་མེད་ན་མི་རིགས་ཤིག་ཀྱང་མེད་པར་འགྱུར་རོ།།རང་ཅག་བོད་མི་རིགས་ལ་མཚོན་ན་རླབས་ཆེན་གཟི་བརྗིད་དང་ལྡན་པའི་རིག་གནས་ཀྱི་བང་མཛོད་རྒྱ་ཆེན་པོ་ཡོད་པས།ལོ་རྒྱུས་རིག་གནས་དང་བསམ་བློ་ཀུན་སྤྱོད་ཕྱོགས་ནས་ནམ་ཡང་དབུལ་པོའི་གྲལ་དུ་ལྷུང་དོགས་མེད།དེས་ན་རང་རེ་གཞོན་སྐྱེས་དག་གིས་ནོར་བུའི་ནོར་ཉམས་ཆོད་ཚེ།གཞི་ནས་མི་རིགས་རང་གི་སྐད་དང་ཡི་གེ་དར་སྤེལ་གྱི་གོམ་ཁ་གསར་དུ་བསྒྱུར་ནུས།